Diari Oficial de la Generalitat Valenciana


Sumari del DOGV 9800, del 01-03-2024 (2024/1846)

ORDE 2/2024, de 29 de febrer, de la Conselleria d'Innovació, Indústria, Comerç i Turisme, per la qual s'establixen les bases reguladores per a la concessió d'ajudes dirigides a fomentar l'ecosistema d'emprenedoria de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9800

Data del DOGV
:   01-03-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/1846


Data del document
:   29-02-2024

Organisme emissor
:   Conselleria d'Innovació, Indústria, Comerç i Turisme

Tipus de document
:   Ordre

Anàlisi jurídica

 Descriptors 

:   * Conselleria d'Innovació, Indústria, Comerç i Turisme

ORDE 2/2024, de 29 de febrer, de la Conselleria d'Innovació, Indústria, Comerç i Turisme, per la qual s'establixen les bases reguladores per a la concessió d'ajudes dirigides a fomentar l'ecosistema d'emprenedoria de la Comunitat Valenciana. [2024/1846]  
ÍNDEX  
  
Preàmbul  
  
Títol I. Disposicions generals  
Article 1. Objecte de les ajudes  
Article 2. Marc normatiu  
Article 3. Obligacions generals dels beneficiaris  
Article 4. Compatibilitat amb altres ajudes  
Article 5. Subcontractació  
  
Títol II. Modalitats d'ajudes  
Capítol I. Subvencions per a persones emprenedores i pimes en suport a l'inici i consolidació del seu projecte empresarial  
Article 6. Actuacions subvencionables i criteris de valoració  
Article 7. Beneficiaris de les ajudes  
Article 8. Despeses subvencionables   
Article 9. Quantia de les ajudes  
Capítol II. Subvencions per a activitats no econòmiques, desenvolupades per entitats de l'ecosistema d'emprenedoria de la Comunitat Valenciana, que fomenten, impulsen i promocionen la cultura emprenedora  
Article 10. Actuacions subvencionables i criteris de valoració  
Article 11. Beneficiaris de les ajudes  
Article 12. Despeses subvencionables   
Article 13. Quantia de les ajudes  
  
Títol III. Regulació dels procediments  
Capítol I. Procediment de sol·licitud i concessió  
Article 14. Convocatòria i procediment de concessió  
Article 15. Presentació de sol·licituds  
Article 16. Esmena de sol·licituds  
Article 17. Ordenació i instrucció del procediment  
Article 18. Comissió de valoració  
Article 19. Criteris objectius d'atorgament de la subvenció  
Article 20. Resolució de concessió  
Article 21. Resolució d'incidències. Supòsits i criteris de modificació de la resolució  
Article 22. Minoració i reintegrament de les ajudes  
Capítol II. Justificació i control  
Article 23. Termini i forma de justificació de les ajudes  
Article 24. Pagament de l'ajuda i règim de pagaments anticipats  
Article 25. Control i verificació  
Article 26. Règim sancionador  
Article 27. Incidència pressupostària  
Article 28. Tractament de dades de caràcter personal  
  
Disposicions finals  
Primera. Instruccions  
Segona. Entrada en vigor  
  
  
PREÀMBUL  
  
L'Estatut d'Autonomia de la Comunitat Valenciana establix en l'article 52 que, d'acord amb les bases i l'ordenació de l'activitat econòmica general, correspon a la Generalitat la competència exclusiva per a la planificació de l'activitat econòmica de la Comunitat Valenciana.  
  
D'altra banda, el Decret 112/2023, de 25 de juliol, del Consell, modificat pels decrets 126/2023, de 4 d'agost, 154/2023, de 19 de setembre, i 163/2023, de 29 de setembre, tots del Consell, pel qual s'establix l'estructura orgànica bàsica de la Presidència i de les conselleries de la Generalitat, assenyala en l'article 137 que la Direcció General d'Emprenedoria i Internacionalització exercix les funcions establides en l'article 70 de la Llei 5/1983, de 30 de desembre, del Consell, així com les altres previstes en l'ordenament jurídic, en matèria d'estudi, avaluació i promoció de l'economia valenciana en l'àmbit de l'emprenedoria.  
  
Entre els objectius prioritaris de les institucions de la Unió Europea figura el suport a les microempreses i les petites i mitjanes empreses. Estes constituïxen el 99 % de totes les empreses de la Unió i ocupen aproximadament 100 milions de persones, xifra que suposa una font essencial d'esperit empresarial d'innovació, característiques vitals per a la competitivitat de les empreses de la Unió. La política de la Unió Europea a favor de les pimes té com a finalitat garantir que les polítiques i les accions de la Unió defensen les petites empreses i contribuïsquen a augmentar l'atractiu d'Europa com a lloc per a la creació i el desenvolupament d'empreses.  
En este sentit, si hi ha un tret que caracteritza els ciutadans de la Comunitat Valenciana és el caràcter emprenedor i la iniciativa per a escometre nous projectes empresarials que, al llarg de la història, han contribuït a consolidar una cultura emprenedora pròpia que s'estén per tota la Comunitat Valenciana i que és present en tots els sectors econòmics, tant en els més tradicionals com en els servicis més capdavanters en innovació i tecnologia.  
Malgrat els durs desafiaments als quals s'enfronten, les nostres empreses continuen demostrant una gran capacitat de canvi i d'adaptació, així com un esperit emprenedor que situa la Comunitat Valenciana entre les comunitats autònomes amb un dels ecosistemes emprenedors més potents de tota Espanya.   
En este sentit, les últimes xifres de l'Enquesta de població activa situen la Comunitat Valenciana amb una taxa d'emprenedoria un punt i mig superior a la mitjana estatal. A més, segons les dades anuals de l'informe GEM (Global Entrepreneurship Monitor), la Comunitat Valenciana és la que presenta la taxa d'emprenedoria recent més alta de tota Espanya. A la vista d'estes dades i coneixent la importància que l'emprenedoria té en la generació d'ocupació i riquesa a la nostra terra, els poders públics han de donar un suport ferm i decidit a les persones emprenedores i a tot l'ecosistema emprenedor de la Comunitat Valenciana, i facilitar-los un entorn favorable que els permeta desenvolupar tot el seu potencial, talent i creativitat en benefici de tota la societat valenciana.  
Per este motiu, la Conselleria d'Innovació, Indústria, Comerç i Turisme, com a departament del Consell competent en matèria d'emprenedoria, considera necessari continuar sumant esforços, de la manera més efectiva, eficaç i eficient possible, i, per això, implementa una nova fórmula de subvencions en matèria d'emprenedoria, a fi d'aconseguir que les ajudes arriben a tots els protagonistes de l'ecosistema emprenedor. Amb estes ajudes s'ajuda les persones emprenedores, les pimes i les entitats que desenvolupen les seues activitats en el món de l'emprenedoria de la Comunitat Valenciana.  
Per a això, la Conselleria d'Innovació, Indústria, Comerç i Turisme, a través de la present orde, establix les bases reguladores que desenvoluparan les futures convocatòries d'ajudes, en règim de concurrència competitiva, que estaran destinades a promoure mesures d'impuls, suport, reforç i acompanyament expert a persones emprenedores i pimes de la Comunitat Valenciana.  
Estes ajudes es destinaran a totes les fases de l'activitat emprenedora, tant les actuacions necessàries per al començament de l'activitat com la realització efectiva posterior, incloent-hi la implementació i el manteniment, amb servicis d'assessorament i mentoria, així com de suport econòmic o d'una altra índole.  
El Pla estratègic de subvencions de la Conselleria d'Economia Sostenible, Sectors Productius, Comerç i Treball 2022-2024, aprovat el 29 d'abril de 2022 i actualitzat el 19 d'abril de 2023, incorpora de manera expressa entre els seus principals objectius estratègics la promoció als emprenedors (objectiu estratègic 3). Actualment, està tramitant-se l'elaboració del nou pla estratègic que s'adaptarà a la nova estructura orgànica del Consell i a les previsions d'estes bases.  
  
Les bases s'estructuren en tres títols. El títol primer recull disposicions de caràcter general. Per part seua, el títol segon regula les dos modalitats d'ajudes que s'acullen a estes, unes destinades a persones emprenedores i pimes en suport a l'inici i la consolidació del seu projecte empresarial, i les altres destinades a subvencionar activitats no econòmiques desenvolupades per entitats de l'ecosistema d'emprenedoria de la Comunitat Valenciana, que fomenten, impulsen i promocionen la cultura emprenedora. Finalment, el títol tercer regula els procediments de sol·licitud i concessió, així com la justificació i el control de les ajudes.  
  
A estes bases de concessió de subvencions li són aplicables la Llei 1/2015, de 6 de febrer, de la Generalitat, d'hisenda, del sector públic instrumental i de subvencions, i els preceptes bàsics de la Llei 38/2003, de 17 de novembre, general de subvencions, i del seu Reglament de desplegament, aprovat pel Reial decret 887/2006, de 21 de juliol.  
  
En el procés d'elaboració d'esta orde, d'acord amb el que disposa l'article 165 de la Llei 1/2015, de 6 de febrer, ha emés un informe l'Advocacia General de la Generalitat i la Intervenció Delegada. A més, s'han dut a terme els tràmits d'audiència pertinents.  
En virtut d'això, fent ús de les facultats que em conferix l'article 28 de la Llei 5/1983, del Consell, i els articles 160.2.b i 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en exercici de les competències atribuïdes a esta conselleria per l'article 11 del Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries i les seues atribucions, i per l'article 1 del Decret 226/2023, de 19 de desembre, del Consell, pel qual s'aprova el Reglament orgànic i funcional de la Conselleria d'Innovació, Indústria, Comerç i Turisme,   
  
  
ORDENE  
  
TÍTOL I  
DISPOSICIONS GENERALS   
  
Article 1. Objectiu de les ajudes  
La present orde té per objectiu establir les bases reguladores de les ajudes, en forma de subvenció, dirigides a fomentar l'ecosistema d'emprenedoria de la Comunitat Valenciana, a través de dos modalitats de subvencions desplegades en els capítols següents del títol II:  
  
a) Capítol I. Subvencions per a persones emprenedores i pimes en suport a l'inici i la consolidació del seu projecte empresarial.  
b) Capítol II. Subvencions per a activitats no econòmiques, desenvolupades per entitats de l'ecosistema d'emprenedoria de la Comunitat Valenciana, que fomenten, impulsen i promocionen la cultura emprenedora.  
  
Article 2. Marc normatiu  
1. Estes ajudes tenen la consideració de subvencions públiques i es regixen per les presents bases, pel que es disposa en les respectives convocatòries i resolucions de concessió i per totes les normes vigents que siguen aplicables, entre les quals hi ha:  
a) Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.  
b) Llei 1/2015, de 6 de febrer, de la Generalitat, d'hisenda, del sector públic instrumental i de subvencions.  
c) Llei 39/2015, d'1 d'octubre, del procediment administratiu comú de les administracions públiques.  
d) Llei 40/2015, d'1 d'octubre, del règim jurídic del sector públic.  
  
e) Llei 1/2022, de 13 d'abril, de transparència i bon govern de la Comunitat Valenciana, i el Decret 105/2017, de 28 de juny, del Consell, de desplegament de la Llei 2/2015, de 2 d'abril, de la Generalitat, en matèria de transparència i de regulació del Consell de Transparència, Accés a la Informació Pública i Bon Govern, en tot el que no contradiga la Llei 1/2022 esmentada.  
f) Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades, i pel qual es deroga la Directiva 95/46/CE, així com la Llei orgànica 3/2018, de 5 de desembre, de protecció de dades personals i garantia dels drets digitals.  
g) Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions.  
2. En compliment del que disposa el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat, dirigits a establir, concedir o modificar ajudes públiques, s'indica que les ajudes regulades en el títol II d'esta orde són compatibles amb el mercat interior d'acord amb els articles 107 i 108 del Tractat de funcionament de la Unió Europea, i queden exemptes de l'obligació de notificació, sobre la base dels punts següents:  
a) Les ajudes per a persones emprenedores i pimes, regulades en el capítol I, s'emparen en el Reglament (UE) 2023/2831, de la Comissió, de 13 de desembre de 2023, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis, publicat en el Diari Oficial de la Unió Europea (DOUE sèrie L de 15.12.2023), o la norma que el substituïsca (d'ara en avant, Reglament de minimis).   
b) Les ajudes per a activitats no econòmiques, desenvolupades per entitats de l'ecosistema d'emprenedoria de la Comunitat Valenciana, regulades en el capítol II, són compatibles amb el mercat interior d'acord amb l'article 107, apartat 1, del Tractat de funcionament de la Unió Europea, i queden exemptes de l'obligació de notificació, ja que no suposen cap avantatge econòmic que puga falsejar la competència i afectar els intercanvis comercials entre estats membres, ja que estes ajudes estan dirigides exclusivament a l'àmbit d'activitats de caràcter no econòmic de les entitats beneficiàries. En cas que l'entitat beneficiària duga a terme activitats econòmiques a més d'activitats de caràcter no econòmic, estarà obligada a distingir amb claredat entre els dos tipus d'activitats, a separar clarament el finançament d'estes i a portar una comptabilitat separada o un codi comptable adequat per a les despeses objecte de subvenció, de manera que no repercutisquen sobre les activitats econòmiques d'esta.  
  
Article 3. Obligacions generals dels beneficiaris  
1. Els beneficiaris hauran de complir les següents obligacions generals respecte de les subvencions concedides:  
a) Realitzar l'activitat o el projecte que fonamente la concessió de la subvenció en la forma, les condicions i el termini establits en les corresponents convocatòries per a cada tipus d'ajuda.  
b) Executar els projectes i les actuacions objecte de subvenció dins del territori de la Comunitat Valenciana. No obstant això, podran subvencionar-se actuacions que es realitzen fora del territori de la Comunitat Valenciana, sempre que estes despleguen els seus principals efectes i beneficis en els emprenedors, les empreses i les entitats amb seu al territori de la Comunitat Valenciana.   
c) Fer la publicitat adequada del caràcter públic del finançament de l'activitat, d'acord amb la Llei 1/2022, de 13 d'abril, de transparència i bon govern de la Comunitat Valenciana, i les convocatòries respectives podran concretar o ampliar les mesures que s'adopten per a garantir la publicitat adequada de les ajudes concedides per la Generalitat Valenciana.  
d) Disposar per a exercir la seua activitat de les autoritzacions administratives preceptives, estar inscrites en els registres públics pertinents i complir qualsevol altre requisit exigit per les disposicions aplicables.  
  
e) No estar incurs en les prohibicions per a obtindre la condició de beneficiari establides en l'article 13 de la Llei 38/2003, de 17 de novembre, general de subvencions. Per a això, hauran de presentar una declaració responsable.  
2. A més de les obligacions anteriors, i les que amb caràcter general s'establixen en la Llei 38/2003, de 17 de novembre, general de subvencions, els beneficiaris hauran de complir les obligacions concretes que es fixen en les convocatòries corresponents per a cada actuació.   
  
  
Article 4. Compatibilitat amb altres ajudes  
1. Les ajudes regulades en esta orde són compatibles amb altres subvencions, ajudes, ingressos o recursos per a la mateixa finalitat procedents d'altres administracions o ens públics o privats, nacionals, de la Unió Europea o d'organismes internacionals, sense perjuí del que establixen els apartats següents.  
2. En el cas de les ajudes de minimis, estes només podran concórrer amb altres ajudes de minimis fins al límit màxim de 300.000 euros en qualsevol període de tres exercicis fiscals, concedides a una única empresa, de conformitat amb el que establix el Reglament de minimis.   
3. D'acord amb l'article 19 de la Llei 38/2003, de 17 de novembre, general de subvencions, l'import de la subvenció en cap cas podrà ser d'una quantia que, aïlladament o en concurrència amb altres subvencions, ajudes, ingressos o recursos supere el cost de l'activitat subvencionada. En este cas, i segons l'article 37.3 d'esta llei, serà procedent reintegrar l'excés obtingut sobre el cost de l'activitat subvencionada.  
  
4. Els beneficiaris hauran de declarar les ajudes que hagen sol·licitat o percebut d'altres administracions o entitats per a la mateixa finalitat i objectiu, tant en el moment de la presentació de la sol·licitud com durant la tramitació del procediment, tan prompte com es coneguen. Així mateix, els beneficiaris de les subvencions subjectes al règim de minimis hauran de comunicar altres ajudes de minimis concedides durant qualsevol període de tres anys, a l'efecte de computar el límit màxim d'ajuda de minimis que podran percebre.  
5. Les ajudes de minimis concedides conformement al Reglament de minimis podran acumular-se, fins al límit de 300.000 euros durant qualsevol període de tres anys, amb:  
- Les ajudes de minimis concedides conformement al Reglament (UE) 2023/2832, de la Comissió, de 13 de desembre de 2023, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis concedides a empreses que presten servicis d'interés econòmic general (DO L 2023/2831, 15.12.2023).  
  
- Les ajudes de minimis concedides conformement al Reglament (UE) núm. 1408/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis en el sector agrícola (DO L 352 de 24.12.2013).  
- Les ajudes de minimis concedides conformement al Reglament (UE) núm. 717/2014, de la Comissió, de 27 de juny de 2014, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis en el sector de la pesca i de l'aqüicultura (DO L 190 de 28.6.2014).  
Les ajudes de minimis concedides en virtut del Reglament de minimis no s'acumularan amb cap ajuda estatal en relació amb les mateixes despeses subvencionables ni amb ajudes estatals per a la mateixa mesura de finançament de risc si esta acumulació excedix la intensitat d'ajuda o l'import d'ajuda més elevat que corresponga fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedisquen per a costos subvencionables específics ni puguen atribuir-se a costos subvencionables específics podran acumular-se amb ajudes estatals concedides en virtut d'un reglament d'exempció per categories o una decisió adoptats per la Comissió.  
  
A fi de comprovar que no se superen els límits indicats, el sol·licitant haurà de presentar, amb caràcter previ a la concessió de la subvenció, la declaració responsable sobre altres ajudes rebudes per als mateixos costos subvencionables indicada en l'article 15, apartat 6, d'estes bases.  
  
Article 5. Subcontractació  
1. El beneficiari podrà subcontractar l'activitat subvencionada amb tercers, sempre que es complisquen les disposicions que recull l'article 29 de la Llei 38/2003, de 17 de novembre, general de subvencions, i en l'article 68 del seu Reglament de desplegament, aprovat pel Reial decret 887/2006, de 21 de juliol.   
2. El cost global de la subcontractació per beneficiari podrà ser de fins a un màxim del 100 % de l'import de la subvenció quan així s'especifique en la corresponent convocatòria d'ajudes. En funció de la naturalesa de l'activitat finançada, les convocatòries podran restringir el percentatge màxim de subcontractació o fins i tot prohibir completament la subcontractació.   
3. De conformitat amb l'article 29.3 de la Llei 38/2003, de 17 de novembre, general de subvencions, en cas que l'activitat subcontractada supere el 20 % de l'import de la subvenció i este import siga superior a 60.000 euros, el contracte haurà de realitzar-se per escrit, i l'haurà d'autoritzar prèviament la direcció general amb competències en matèria d'emprenedoria.   
La sol·licitud d'autorització de la subcontractació haurà d'estar acompanyada d'una memòria justificativa de la necessitat de la subcontractació per a la consecució dels objectius de l'actuació objecte d'ajuda. L'autorització s'entendrà concedida en cas que no es denegue expressament en el termini de 10 dies hàbils des de l'endemà de la presentació de la sol·licitud d'autorització.   
4. Quan la beneficiària subcontracte amb tercers la realització de part de l'activitat subvencionada, haurà d'exigir a estos tercers que es comprometen per escrit a respectar la normativa ambiental i social, així com a complir amb els compromisos socials, de transparència, ètics i ambientals assumits per la beneficiària.  
5. En el supòsit de subcontractació serà aplicable el que establix l'article 23 de la Llei 9/2017, de 8 de novembre, de contractes del sector públic, en relació amb els contractes de servicis que realitzen les persones subvencionades el valor estimat dels quals siga igual o superior a 221.000 euros.  
  
  
TÍTOL II   
Modalitats d'ajudes  
  
CAPÍTOL I  
Subvencions per a persones emprenedores i pimes en suport a l'inici i consolidació del seu projecte empresarial  
  
Article 6. Actuacions subvencionables i criteris de valoració  
1. Esta modalitat d'ajudes té per objectiu donar suport als projectes empresarials de persones emprenedores i pimes de la Comunitat Valenciana, i estaran destinades a sufragar les despeses corrents derivades de l'inici i de la consolidació del seu projecte empresarial. Les ajudes no podran destinar-se a inversions ni a adquisicions patrimonials.  
2. Els projectes es prioritzaran tenint en compte els criteris especificats a continuació i la ponderació que s'especifica sobre un total de 100 punts, de la manera que es concrete en les convocatòries respectives:   
  
a) Descripció de la persona emprenedora o la pime sol·licitant i coneixement del mercat (màxim de 10 punts). Es podran considerar criteris la claredat en la descripció de la persona emprenedora o la pime, l'estructura, el coneixement previ de l'activitat vinculada al projecte o el coneixement del mercat en relació amb el projecte.  
b) Motivació, viabilitat i descripció del projecte empresarial (màxim 60 punts). Es podran considerar criteris la motivació que origina el projecte, els costos necessaris per a posar en marxa o desenvolupar l'activitat, el finançament, l'adequació dels recursos destinats a l'execució del projecte, el grau d'escalabilitat, la claredat i el detall en la descripció del projecte.  
c) Contribució a la millora de la competitivitat (màxim de 20 punts). Es podran considerar factors com ara l'impacte empresarial, l'avantatge competitiu en el mercat, la projecció del producte final, la diversificació o l'obertura a nous mercats o clients i el grau d'originalitat o innovació del projecte.  
d) Projecte sostenible amb el medi ambient (màxim de 5 punts). Es podran considerar criteris com ara la justificació que, com a resultat del projecte empresarial, es produirà una reducció del consum de matèries primeres, la implantació de l'economia circular, la millora de l'eficiència energètica, la reducció de residus o contaminants o de la petjada de carboni.  
e) Contribució a la solució de problemes socials (màxim de 5 punts). Es podran considerar factors com:  
i. Que siguen projectes amb expectativa de generació d'ocupació estable o que demostren estabilitat en les plantilles.  
ii. Que el projecte tinga repercussió en municipis amb el risc de despoblació.  
iii. Que el projecte empresarial fomente l'ocupació de persones amb discapacitat o diversitat funcional, l'atenció a la tercera edat o que fomente la conciliació de la vida personal, laboral i familiar.  
iv. Que el projecte fomente la integració laboral de persones amb dificultats d'accés al mercat de treball, especialment, de persones jóvens extutelades per l'Administració o que hagen estat subjectes a mesures judicials dos anys abans de l'edat laboral.  
  
Article 7. Beneficiaris de les ajudes  
1. Podran sol·licitar les subvencions previstes en este capítol els que complisquen els següents requisits:  
a) Ser persona emprenedora, entenent com a tal a les persones físiques (empresaris individuals), o ser una pime amb personalitat jurídica pròpia, que emprendran o han emprés en els últims cinc anys una activitat econòmica o productiva que oferisca un avantatge competitiu.  
  
El període de cinc anys es computarà, per al cas d'empresaris individuals, des de la data d'alta en l'Impost d'Activitats Econòmiques (IAE) i, per al cas de pimes, des de la data d'inscripció en el Registre mercantil de l'escriptura pública de constitució o en el registre que corresponga segons la seua naturalesa.  
b) Tindre el domicili social a la Comunitat Valenciana.  
c) Que el projecte empresarial estiga relacionat amb algun sector d'activitat en auge que oferisca oportunitats de futur com poden ser, entre altres, la mobilitat sostenible, la logística, la ciberseguretat, la salut i el benestar, el medi ambient, el desenvolupament sostenible, l'economia circular, la intel·ligència artificial, l'esport, el sector agrari i alimentari, les energies renovables, l'eficiència energètica i els servicis digitals i tecnològics. Els sectors indicats no són excloents. Les convocatòries respectives podran prioritzar algun o alguns sectors d'activitat.  
2. Queden excloses les comunitats de béns i les societats civils sense personalitat jurídica.  
3. A l'efecte d'estes bases, s'entén per pimes les microempreses i les petites i mitjanes empreses que complisquen els criteris establits en l'annex I del Reglament (UE) número 651/2014, de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del tractat (DOUE L 187/1, 26.06.2014), amb les seues modificacions posteriors o en la norma que el substituïsca.  
4. No obstant el que indiquen els apartats anteriors, en aplicació del Reglament de minimis, no podran obtindre la condició de beneficiàries:  
  
a) Les empreses dedicades a la producció primària de productes de la pesca i de l'aqüicultura;   
b) Les empreses dedicades a la transformació i la comercialització de productes de la pesca i de l'aqüicultura, quan l'import de l'ajuda es determine en funció del preu o de la quantitat de productes adquirits o comercialitzats;   
c) Les empreses dedicades a la producció primària de productes agrícoles;  
d) Les empreses dedicades a la transformació i la comercialització de productes agrícoles, en un dels supòsits següents:  
i. Quan l'import de l'ajuda es determine en funció del preu o de la quantitat d'estos productes adquirits a productors primaris o comercialitzats per les empreses interessades,  
ii. Quan l'ajuda se supedite a la seua repercussió, total o parcial, als productors primaris.  
Si una empresa opera en els sectors previstos en les lletres a, b, c o d, i també en un o diversos dels altres sectors inclosos en l'àmbit d'aplicació del Reglament de minimis, o desenvolupa altres activitats incloses en este, es podran concedir les ajudes en relació amb estos sectors o activitats, sempre que l'empresa beneficiària puga garantir per mitjans apropiats, com la separació d'activitats o la separació de comptes, que les activitats en els sectors exclosos no es beneficien de les ajudes de minimis.  
  
Article 8. Despeses subvencionables  
1. Les ajudes previstes en este capítol es destinaran a finançar les despeses corrents que estiguen directament relacionades amb l'inici, el desenvolupament i la consolidació del projecte empresarial per a les quals s'hagen concedit.   
2. Les convocatòries respectives determinaran els termes, els percentatges i els requisits de les despeses subvencionables, que podran incloure alguns o tots dels següents costos detallats en el projecte:  
a) Despeses laborals de personal propi i acomptes societaris de les cooperatives, en la mesura que s'acredite la seua participació en el projecte, amb els límits que s'establisquen en les convocatòries respectives.  
b) Despeses de contractació de col·laboracions externes com ara consultories, servicis professionals, assistències tècniques, servicis d'informació, difusió i promoció i qualsevol altra despesa imprescindible per a realitzar l'activitat subvencionada.  
c) Despeses d'assessoria jurídica, despeses notarials i registrals i les despeses pericials per a la realització del projecte subvencionat, que estiguen directament relacionades amb l'activitat subvencionada i siguen indispensables per a l'adequada preparació o execució d'esta.  
d) Despeses per a elaborar l'informe de revisió del compte justificatiu de la subvenció per empresa auditora externa.  
e) Costos indirectes, en la part que corresponga raonadament d'acord amb principis i normes de comptabilitat generalment admeses i, en tot cas, en la mesura que corresponguen al període en què es realitza l'activitat i amb els límits que s'establisquen en les respectives convocatòries.  
f) Altres despeses imprescindibles per a l'inici, el desenvolupament i la consolidació del projecte empresarial.  
3. Les subvencions només podran cobrir les despeses que de manera indubtable responguen a la naturalesa de l'activitat subvencionada i es realitzen dins del termini concedit per a l'execució d'esta.  
  
Les despeses han de respondre a despeses reals, efectivament realitzades, pagades i justificades mitjançant factures pagades o documents comptables de valor probatori equivalent.   
4. Quan el beneficiari de la subvenció siga una empresa, les despeses subvencionables en què haja incorregut en les seues operacions comercials s'hauran d'haver abonat en els terminis de pagament previstos en la normativa sectorial que li siga aplicable o, en defecte d'això, en els establits en la Llei 3/2004, de 29 de desembre, per la qual s'establixen mesures de lluita contra la morositat en les operacions comercials.  
  
5. Els tributs són despesa subvencionable quan el beneficiari de la subvenció els abona directament. En cap cas es consideren despeses subvencionables els impostos indirectes quan siguen susceptibles de recuperació o compensació ni els impostos personals sobre la renda.  
  
6. Quan l'import de la despesa subvencionable supere les quanties establides en la Llei 9/2017, de 8 de novembre, de contractes del sector públic, per al contracte menor, el beneficiari haurà de sol·licitar com a mínim tres ofertes comparables de diferents proveïdors, amb caràcter previ a la contractació del compromís per a l'obra, la prestació del servici o el lliurament del bé, llevat que per les seues característiques especials no hi haja en el mercat suficient nombre d'entitats que els realitzen, els presten o els subministren, fet que haurà de justificar-se adequadament sobre la base de motius tècnics. L'elecció entre les ofertes presentades, que hauran d'aportar-se en la justificació, s'haurà de fer seguint criteris d'eficiència i economia, i hauran de justificar-se expressament en una memòria l'elecció quan no recaiga en la proposta econòmica més avantatjosa, així com quan únicament siga possible presentar una oferta. Esta justificació haurà de basar-se en criteris tècnics.  
En cap cas podrà fraccionar-se la despesa corresponent a un mateix objecte i a un mateix proveïdor.  
  
Article 9. Quantia de les ajudes  
1. Les convocatòries podran establir que l'ajuda consistirà en una subvenció de fins a un màxim del 100 % del total de les despeses considerades com a subvencionables amb els límits per actuació que puguen establir-se en cada convocatòria, en funció de les disponibilitats pressupostàries.  
2. En tot cas, el límit màxim de l'ajuda total de minimis concedida a una única empresa no podrà ser superior a 300.000 euros durant qualsevol període de tres anys, seguint els límits i les condicions previstos en el Reglament (UE) núm. 2023/2831, de la Comissió, de 13 de desembre de 2023, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis.  
A este efecte, s'entendran com a «única empresa» totes les empreses que tinguen almenys un dels vincles següents entre si:  
a) Una empresa posseïx la majoria dels drets de vot de les persones accionistes o sòcies d'una altra empresa.  
b) Una empresa té dret a nomenar o revocar la majoria de membres de l'òrgan d'administració, direcció o control d'una altra empresa.  
c) Una empresa té dret a exercir una influència dominant sobre una altra en virtut d'un contracte subscrit amb esta o d'una disposició inclosa en els seus estatuts o en l'escriptura de constitució.  
d) Una empresa, accionista o sòcia d'una altra, controla per si sola, en virtut d'un acord subscrit amb altres persones accionistes o sòcies de la segona, la majoria dels drets de vot dels seus accionistes o sòcies.  
  
Les empreses que mantinguen qualsevol de les relacions previstes en les lletres de la a a la d anteriors a través d'una altra o d'altres empreses també es consideraran una única empresa.  
3. En el cas de fusions o adquisicions d'empreses, totes les ajudes de minimis concedides anteriorment a qualsevol de les empreses que es fusionen es tindran en compte per a determinar si la concessió d'una nova ajuda de minimis a la nova empresa o a l'empresa adquirent supera el límit màxim de 300.000 euros en qualsevol període de tres anys.  
  
4. Les convocatòries podran posar altres límits, així com reduir el percentatge màxim de subvenció indicat, en funció de la tipologia dels costos subvencionables, del tipus de beneficiari o una altra característica objectiva del projecte o cost.  
  
  
CAPÍTOL II  
Subvencions per a activitats no econòmiques, desenvolupades per entitats de l'ecosistema d'emprenedoria de la Comunitat Valenciana, que fomenten, impulsen i promocionen la cultura emprenedora  
  
Article 10. Actuacions subvencionables i criteris de valoració  
1. Les subvencions incloses en el present capítol tindran per objectiu realitzar alguna o algunes de les activitats següents:  
a) Projectes de formació i mentoria a jóvens universitaris i, en general, a persones emprenedores portadores d'una idea de negoci.  
  
b) Activitats d'acompanyament, incubació i acceleració de projectes empresarials. Inclou el seguiment del pla de negoci, el seu impuls i realització d'accions dirigides a agilitzar els projectes de les persones emprenedores.  
c) Activitats d'informació, sensibilització i difusió que fomenten, promocionen i donen visibilitat a l'emprenedoria valenciana, per a generar oportunitats de negoci a les persones emprenedores.   
Les convocatòries respectives podran seleccionar, detallar o prioritzar les activitats que es consideren subvencionables per a impulsar l'emprenedoria a la Comunitat Valenciana.   
2. Les ajudes es destinaran a sufragar les despeses corrents derivades de l'activitat objecte de la subvenció. Les ajudes no podran destinar-se a inversions ni a adquisicions patrimonials.  
En la realització de les actuacions subvencionables els beneficiaris hauran de respectar els principis d'igualtat, transparència, objectivitat i publicitat.  
3. Els projectes es prioritzaran tenint en compte els criteris especificats a continuació i la ponderació que s'especifica sobre un total de 100 punts, de la manera que es concrete en les convocatòries respectives:  
  
a) Descripció de l'entitat, capacitats i experiència (màxim de 15 punts). Es podran considerar factors com la claredat en la descripció de l'entitat i de les seues activitats i la trajectòria, l'experiència i els resultats en l'activitat que es vol subvencionar en els últims cinc anys.   
b) Qualitat, viabilitat i sostenibilitat del projecte (màxim 50 punts). Es podran considerar factors com la claredat i el detall en la descripció del projecte, la col·laboració amb altres entitats, l'adequació i la capacitat dels recursos destinats al projecte, la viabilitat econòmica, el detall dels plans de treball i de difusió de les actuacions i la sostenibilitat dels resultats que es volen aconseguir amb les actuacions.  
  
c) Contribució del projecte a la promoció, el reforç i la visibilització de la cultura emprenedora valenciana (màxim de 30 punts). Es podran considerar factors com ara la rellevància i la repercussió de les activitats previstes a l'ecosistema de l'emprenedoria, la incidència i la previsió de sistemes objectius d'avaluació de resultats amb la indicació de resultats tangibles, la sostenibilitat i l'escalabilitat dels resultats per a l'ecosistema de l'emprenedoria.  
d) Contribució de criteris de caràcter social, ambiental i ètic de l'entitat (màxim 5 punts). Es podran considerar, entre altres, criteris com ara:  
i. Que l'entitat tinga dones en els òrgans de direcció.  
ii. Que l'entitat acredite aplicar per a la plantilla mesures concretes de corresponsabilitat i conciliació de la vida personal, laboral i familiar, que superen el que s'establix legalment.  
iii. Que l'entitat es comprometa a aplicar mesures de vigilància i gestió ambiental durant l'execució de les activitats.  
  
Article 11. Beneficiaris de les ajudes  
1. Podran sol·licitar les subvencions previstes en este capítol les entitats o agrupacions d'estes, associacions, fundacions i altres estructures associatives sense ànim de lucre que realitzen activitats vinculades al foment de l'ecosistema emprenedor de la Comunitat Valenciana, amb personalitat jurídica pròpia, que tinguen seu o domicili social a la Comunitat Valenciana.  
S'inclouen expressament com a entitats beneficiàries les universitats públiques i privades.  
2. En queden excloses les comunitats de béns i les societats civils sense personalitat jurídica, així com les administracions públiques i el seu sector públic.  
  
Article 12. Despeses subvencionables  
1. Les convocatòries respectives determinaran els termes, els percentatges i els requisits de les despeses subvencionables, que podran incloure alguns o la totalitat dels costos següents:   
a) Despeses laborals de personal propi de les entitats beneficiàries ocupat en centres de treball de la Comunitat Valenciana, en la mesura que se n'acredite la participació en el projecte, i amb els límits que s'establisquen en les convocatòries respectives.  
b) Despeses de contractació de col·laboracions externes com ara consultories, servicis professionals, assistències tècniques i servicis d'informació, difusió i promoció.  
c) Despeses per a elaborar l'informe de revisió del compte justificatiu de la subvenció per una empresa auditora externa.  
d) Costos indirectes, en la part que corresponga raonadament d'acord amb principis i normes de comptabilitat generalment admeses i, en tot cas, en la mesura que corresponguen al període en què es realitza l'activitat i amb els límits que s'establisquen en les convocatòries respectives.  
e) Altres despeses imprescindibles per a desenvolupar l'activitat subvencionada.  
3. Les subvencions només podran cobrir les despeses que de manera indubtable responguen a la naturalesa de l'activitat subvencionada i es realitzen dins del termini concedit per a l'execució d'esta.  
  
Les despeses han de respondre a despeses reals, efectivament realitzades, pagades i justificades mitjançant factures pagades o documents comptables de valor probatori equivalent.   
4. Els tributs són despesa subvencionable quan el beneficiari de la subvenció els abona directament. En cap cas es consideren despeses subvencionables els impostos indirectes quan siguen susceptibles de recuperació o compensació ni els impostos personals sobre la renda.  
   
5. Quan l'import de la despesa subvencionable supere les quanties establides en la Llei 9/2017, de 8 de novembre, de contractes del sector públic, per al contracte menor, el beneficiari haurà de sol·licitar com a mínim tres ofertes comparables de diferents proveïdors, amb caràcter previ a la contractació del compromís per a l'obra, la prestació del servici o el lliurament del bé, llevat que per les seues característiques especials no hi haja en el mercat suficient nombre d'entitats que els realitzen, els presten o els subministren, fet que haurà de justificar-se adequadament sobre la base de motius tècnics. L'elecció entre les ofertes presentades, que hauran d'aportar-se en la justificació, s'haurà de fer seguint criteris d'eficiència i economia, i haurà de justificar-se expressament en una memòria l'elecció quan no recaiga en la proposta econòmica més avantatjosa, així com quan únicament siga possible presentar una oferta. Esta justificació haurà de basar-se en criteris tècnics. En cap cas podrà fraccionar-se la despesa corresponent a un mateix objecte i a un mateix proveïdor.  
  
Article 13. Quantia de les ajudes  
1. Les convocatòries podran establir que l'ajuda consistirà en una subvenció de fins a un màxim del 100 % del total de les despeses considerades com a subvencionables amb els límits que puguen establir-se en cada convocatòria, en funció de les disponibilitats pressupostàries.  
  
2. Les convocatòries podran establir imports màxims d'ajuda per entitat i/o projecte, i reduir el percentatge màxim de subvenció de l'apartat anterior segons el tipus de projecte o activitat, la tipologia de cost subvencionable o el tipus d'entitat beneficiària.  
  
  
TÍTOL III  
Regulació dels procediments  
  
CAPÍTOL I  
Procediment de sol·licitud i concessió  
  
Article 14. Convocatòria i procediment de concessió  
1. El procediment per a la concessió de les ajudes serà el de concurrència competitiva, d'acord amb el que establix l'article 164 de la Llei 1/2015, de 6 de febrer, de la Generalitat, i l'article 22 de la Llei 38/2003, general de subvencions, conformement als principis de publicitat, transparència, igualtat i no-discriminació, eficàcia en el compliment d'objectius i eficiència en l'assignació i utilització dels recursos públics.  
  
2. El procediment s'iniciarà d'ofici mitjançant la publicació en el Diari Oficial de la Generalitat Valenciana de les corresponents convocatòries aprovades mitjançant una resolució de la persona titular de la conselleria competent en matèria d'emprenedoria.  
3. Les convocatòries detallaran, almenys, el contingut mínim previst en l'article 166 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. Cada convocatòria regularà, en tot cas, els terminis d'inici i finalització dels projectes i les actuacions, així com els terminis de presentació de sol·licituds, i es podran acceptar, si és el cas, sol·licituds per a projectes iniciats abans de la sol·licitud, tal com quede establit en la convocatòria corresponent.  
  
Article 15. Presentació de sol·licituds  
1. La presentació de les sol·licituds, les declaracions responsables i la documentació annexa per a l'obtenció de les ajudes es farà obligatòriament a través del tràmit telemàtic específic dissenyat per a cada modalitat d'ajudes. No obstant això, si es presenta una sol·licitud presencialment, l'Administració requerirà que s'esmene a través de la presentació electrònica en el termini de 10 dies. A este efecte, es considerarà com a data de presentació de la sol·licitud aquella en què s'haja realitzat la presentació telemàtica, per la qual cosa, si esta es produïx després del termini màxim establit en la resolució de convocatòria, la sol·licitud s'inadmetrà per extemporània.  
2. Les persones sol·licitants podran buscar el tràmit telemàtic específic en el Catàleg de servicis públics interactius de la Generalitat a través de l'enllaç https://sede.gva.es, o accedir-hi directament en l'apartat d'ajudes en el portal web de la conselleria amb competències en matèria d'emprenedoria.  
3. Tant la sol·licitud com les declaracions responsables haurà de firmar-les electrònicament el sol·licitant. En el cas de persones físiques, utilitzant el certificat de ciutadà, i en el cas de persones jurídiques, utilitzant el seu certificat de persona jurídica, el certificat electrònic de representació de persona jurídica o amb el certificat digital de la persona representant de l'empresa que conste en el Registre de representants de la Generalitat. Els certificats els haurà d'emetre qualsevol de les entitats admeses pel portal electrònic de la Generalitat.  
  
4. La presentació de la sol·licitud suposarà acceptar les presents bases i de la convocatòria corresponent i la declaració de veracitat de tota la informació que es presente.  
5. Les convocatòries respectives podran restringir el nombre de projectes que puguen presentar-se per sol·licitant per a cada modalitat de subvencions.  
6. Els sol·licitants hauran de presentar la documentació següent:  
a) Sol·licitud d'ajuda, que s'haurà d'adequar al model normalitzat establit en la convocatòria corresponent.  
b) Documentació que s'ha d'adjuntar en tot cas a la sol·licitud:  
i. Memòria descriptiva de l'actuació que es vol realitzar, l'estructura i el contingut de la qual podran establir-se en les diferents convocatòries.  
ii. Taula de costos estimats, i la seua estructura i contingut podrà establir-se en les diferents convocatòries.  
iii. Acreditació d'estar al corrent de les seues obligacions tributàries i davant de la Seguretat Social. Per a això, el sol·licitant podrà autoritzar l'òrgan instructor perquè obtinga directament l'acreditació del compliment de les obligacions tributàries i amb la Seguretat Social a través de certificats telemàtics.  
iv. Declaració responsable referent a:  
1. No haver incorregut en cap de les prohibicions de l'article 13 de la Llei 38/2003, de 17 de novembre, general de subvencions.  
2. Totes les ajudes, les subvencions, els ingressos o els recursos procedents de qualsevol administració o ens públic o privat per als mateixos costos subvencionables que els previstos en la convocatòria respectiva.  
3. En el cas de subvencions subjectes al règim de minimis, relació de totes les altres ajudes de minimis concedides per esta o una altra administració durant qualsevol període de tres anys.  
c) Qualsevol altra documentació que es detalle en les convocatòries per a les diferents modalitats i actuacions.  
  
Article 16. Esmena de sol·licituds  
1. Una vegada rebudes les sol·licituds i incoat l'expedient, l'òrgan instructor les verificarà i podrà realitzar d'ofici les actuacions que considere necessàries per a la determinació, el coneixement i la comprovació de les dades en virtut de les quals s'ha de pronunciar la resolució.  
  
2. Quan la sol·licitud no reunisca els requisits previstos en la legislació vigent en matèria de procediment administratiu comú o no s'adjunte la documentació que resulte exigible, es requerirà que l'interessat esmene la falta o adjunte els documents preceptius, amb la indicació que, en cas que no ho faça, es considerarà que desistix de la petició, amb una resolució prèvia que haurà de dictar-se en els termes previstos legalment.   
3. Les comunicacions i els requeriments es faran per mitjans electrònics i s'entendran practicats o rebutjats en els termes que s'assenyalen en la Llei 39/2015, d'1 d'octubre, del procediment administratiu comú de les administracions públiques, i en la legislació complementària. En este sentit, si transcorren deu dies hàbils sense que s'accedisca al contingut del requeriment, s'entendrà que la notificació s'ha rebutjat i es considerarà que s'ha efectuat el tràmit de la notificació.  
  
  
Article 17. Ordenació i instrucció del procediment  
1. L'òrgan encarregat de l'ordenació i la instrucció del procediment serà la direcció general competent en matèria d'emprenedoria, que, d'ofici, acordarà totes les actuacions necessàries per a la determinació, el coneixement i la comprovació de les dades en virtut de les quals haurà de pronunciar-se la resolució.   
2. Una vegada finalitzat el termini de sol·licitud de la subvenció, s'examinarà la documentació aportada pels sol·licitants amb la finalitat de verificar el compliment dels requisits establits en estes bases i en la resolució de convocatòria.  
3. L'òrgan instructor, a la vista de la documentació que tinga i de les obligacions que s'adquirisquen amb la concessió de l'ajuda, podrà recaptar els informes dels organismes i les entitats que estime oportú i efectuar les comprovacions necessàries sobre l'exactitud de tot això. Així mateix, es podrà requerir al sol·licitant, en qualsevol moment, qualsevol altra dada, document i informe complementaris o aclaridors que estime necessaris per a la resolució de l'expedient.   
  
4. Les subvencions es concediran sota el règim de concurrència competitiva, mitjançant una comparació de les sol·licituds presentades a les quals s'aplicaran els criteris de valoració fixats en estes bases, i s'haurà d'establir una relació ordenada segons la puntuació obtinguda. Es respectaran, en tot cas, els límits pressupostaris disponibles.  
5. Malgrat el que es disposa en l'apartat anterior, podrà prorratejar-se l'import global màxim destinat a les subvencions entre les beneficiàries que hagen superat l'avaluació si així ho establix la convocatòria corresponent.   
  
Article 18. Comissió de valoració  
1. Per resolució de la direcció general amb competències en matèria d'emprenedoria, es constituirà una comissió de valoració, que tindrà naturalesa d'òrgan col·legiat de l'Administració, i serà la competent per a proposar a aquella direcció general la resolució amb les sol·licituds que han de ser inadmeses o considerades desistides, amb els motius per a això, així com la resolució amb les sol·licituds que han de ser desestimades i les que han de ser estimades, i s'elevarà per a això una relació prioritzada de sol·licitants amb la seua puntuació, d'acord amb els criteris i els requeriments establits per a cada supòsit d'ajudes.  
  
2. La comissió de valoració estarà integrada per:  
- Presidència: exercida per la persona titular de la direcció general competent en matèria d'emprenedoria, o la persona que designe per a la seua substitució.   
- Vocals: dos vocals designats per la direcció general competent en matèria d'emprenedoria, d'entre els funcionaris d'eixa mateixa direcció, un dels quals actuarà com a secretari. En cas de vacant, absència o malaltia d'algun membre de la comissió, es podrà designar un substitut per a exercir les mateixes funcions.  
3. En l'exercici de les seues competències, la comissió podrà comptar amb l'assistència tècnica que estime necessària, sobre la base del perfil professional o la competència tècnica d'acord amb la matèria objecte de la subvenció. Així mateix, podrà sol·licitar l'assessorament i l'emissió dels informes tècnics pertinents realitzats per personal expert per a una adequada valoració de les sol·licituds presentades.  
  
Article 19. Criteris objectius d'atorgament de la subvenció  
1. La valoració de les sol·licituds de subvencions es farà atenent els criteris i la ponderació màxima detallats en cada modalitat d'ajuda, que es podran desglossar i concretar en les convocatòries respectives, i establir llindars mínims de puntuació en alguns dels criteris.  
  
2. Les convocatòries podran establir una puntuació mínima per a atorgar la subvenció.  
3. L'avaluació es farà exclusivament sobre la informació aportada per l'empresa o l'entitat sol·licitant en la fase d'admissió de sol·licituds. Com que es tracta de procediments de concessió en concurrència competitiva no s'admetran les millores voluntàries de la sol·licitud una vegada transcorregut el termini de presentació de sol·licituds, sense perjuí de la reformulació que, si és el cas, plantege l'òrgan instructor en els casos previstos expressament.  
4. Com a mesures d'actuació per a afavorir la igualtat d'oportunitats entre dones i hòmens, la integració social i laboral de persones amb discapacitat o diversitat funcional, i d'altres col·lectius de població especialment desfavorida, així com per a promoure altres finalitats socials o públiques, en cada convocatòria es podran establir, per a determinar l'orde de prioritat entre sol·licituds que hagen obtingut la mateixa valoració tècnica, tots o alguns dels següents criteris de desempat, en l'orde que es concrete en la mateixa convocatòria:  
i. Les sol·licituds d'empreses que no estiguen obligades legalment a disposar d'un pla d'igualtat, i hagen aprovat i tramitat la inscripció en el registre corresponent.  
ii. Les sol·licituds d'empreses que tinguen la qualificació d'entitat valenciana socialment responsable.  
iii. Les sol·licituds d'empreses o entitats que acrediten que disposen d'un percentatge més alt de persones treballadores amb discapacitat o diversitat funcional en relació amb les seues respectives plantilles.  
iv. Les sol·licituds d'empreses o entitats que s'hagen presentat abans de manera completa.  
v. Altres criteris de desempat que afavorisquen finalitats d'interés general, i que s'establisquen justificadament en les convocatòries respectives.  
  
Article 20. Resolució de concessió  
1. Correspon a la persona titular de la conselleria amb competències en matèria d'emprenedoria, o l'òrgan en què delegue, dictar la resolució de la concessió de les diferents subvencions que puguen convocar-se, així com la inadmissió de les sol·licituds que no reunisquen els requisits necessaris o el seu desistiment per no esmenar o no fer-ho adequadament en el termini concedit.  
2. La resolució, si així s'establix en la convocatòria respectiva, podrà incloure també una relació ordenada de totes les sol·licituds de subvenció que, complint les condicions administratives i tècniques establides en les bases reguladores i en la convocatòria per a adquirir la condició de beneficiari, no hagen sigut estimades per superar-se la quantia màxima del crèdit fixat per a cada convocatòria, amb la indicació de la puntuació atorgada a cada una en funció dels criteris de valoració previstos en esta, a fi de procedir amb el que s'establix en l'article 63.3 del Reglament de la Llei 38/2003, de 17 de novembre. En este cas, si algun dels beneficiaris renuncia a la subvenció, l'òrgan concedent podrà acordar, sense necessitat de nova convocatòria, la concessió de la subvenció al sol·licitant o sol·licitants següents en orde de puntuació o l'increment de les quantitats concedides a altres beneficiaris.  
  
3. Quan la subvenció tinga per objectiu el finançament d'activitats que desenvolupe el sol·licitant i l'import de la subvenció proposat per la comissió de valoració siga inferior a l'ajuda sol·licitada per insuficiència de crèdit pressupostari, es podrà instar la part sol·licitant que reformule la seua sol·licitud, per a ajustar els compromisos i les condicions a la subvenció atorgable. Una vegada la comissió de valoració accepte la reformulació, es remetrà a l'òrgan competent perquè dicte la resolució de concessió. En tot cas, la reformulació de sol·licituds haurà de respectar l'objectiu, les condicions i la finalitat de la subvenció, així com els criteris de valoració establits.  
4. La resolució del procediment de concessió serà motivada, i en tot cas hauran de quedar acreditats els fonaments de la resolució que s'adopte. En la resolució, s'haurà de determinar l'import del finançament corresponent, així com el règim de recursos. Així mateix, la resolució haurà de fer constar, quan així corresponga, que l'ajuda concedida és una ajuda de minimis conformement al Reglament (UE) 2023/2831, de la Comissió, de 13 de desembre de 2023.  
5. El termini màxim per a resoldre i notificar la resolució serà de sis mesos a comptar de la publicació de la convocatòria corresponent en el Diari Oficial de la Generalitat Valenciana. Transcorregut el termini esmentat sense que s'haja notificat cap resolució expressa, les persones interessades podran entendre desestimades les seues sol·licituds per silenci administratiu. Tot això sense perjuí que subsistisca l'obligació legal de l'Administració de resoldre expressament sobre la petició formulada.  
6. La resolució del procediment de concessió, que posarà fi a la via administrativa, es notificarà a les persones interessades mitjançant la notificació individualitzada de la resolució de concessió a través de la seu electrònica de la Generalitat o mitjançant la publicació en el Diari Oficial de la Generalitat Valenciana. A més, la Generalitat remetrà a la Base de dades nacional de subvencions, per a publicar-les, les subvencions concedides conformement a estes bases reguladores. Així mateix, es farà publicitat de les subvencions concedides en el portal web de la conselleria competent en matèria d'emprenedoria.   
  
Article 21. Resolució d'incidències. Supòsits i criteris de modificació de la resolució  
1. Es delega en la direcció general amb competències en matèria d'emprenedoria la resolució de les incidències que es produïsquen amb anterioritat o posterioritat a la concessió. Especialment, les referides a renúncies i modificacions de les sol·licituds i de les subvencions concedides pels motius previstos en les convocatòries respectives, així com la correcció, si és el cas, dels errors que puguen produir-se en la concessió de les ajudes.  
2. Les persones, les pimes o les entitats beneficiàries hauran de realitzar el projecte objecte de subvenció tal com es descriu en la sol·licitud i en la memòria corresponent, respectant els costos indicats en la memòria descriptiva, la taula de costos i pels imports que s'especifiquen en estes. Si durant l'execució del projecte es produïxen circumstàncies que modifiquen el desenvolupament previst, la beneficiària haurà de sol·licitar electrònicament, a la direcció general amb competències en matèria emprenedoria, l'autorització de les modificacions del projecte, que s'entendrà concedida en cas de no notificar-se la resolució en el termini d'un mes des de la sol·licitud.  
3. Les sol·licituds d'autorització de la modificació en cap cas podran suposar un increment en l'import de l'ajuda concedida. No s'admetrà cap modificació de l'actuació subvencionada que comprometa la finalitat per a la qual s'haja concedit o quan, com a resultat d'esta modificació, la valoració del projecte resulte inferior. Per circumstàncies extraordinàries, es podran admetre modificacions degudament justificades, el resultat de les quals reduïsca més del 50 % l'import del pressupost aprovat del projecte inicial.  
4. El sol·licitant de l'ajuda haurà de comunicar, de manera immediata després de saber-ho, l'obtenció concurrent d'altres subvencions o ajudes atorgades per altres administracions o ens públics per als mateixos costos subvencionables, fet que podrà donar lloc a la modificació de la resolució de concessió o, si és el cas, a la pèrdua del dret al cobrament total o parcial de la subvenció.   
  
Article 22. Minoració i reintegrament de les ajudes  
1. Serà procedent minorar o revocar les ajudes, amb pèrdua parcial o total del dret a cobrament de la subvenció i, si és el cas, el reintegrament de les ajudes concedides, amb reembossament de les quantitats ja percebudes i l'exigència dels interessos de demora des del moment del pagament, en els supòsits en què els beneficiaris incomplisquen les obligacions i els requisits que s'establixen en les convocatòries respectives i en estes bases reguladores, especialment en els supòsits següents:  
a) Incompliment de la realització del projecte aprovat, de les condicions i els requisits de la convocatòria o de la resolució de concessió.  
  
b) Incompliment dels fins per als quals es va concedir la subvenció.  
  
c) Incompliment de l'obligació de justificació o justificació insuficient dins del termini previst.  
d) En els casos en què concórrega alguna de les causes de reintegrament que establix l'article 37 de la Llei general de subvencions.  
2. Quan el compliment pel beneficiari s'aproxime significativament al compliment total i este constate per una actuació inequívocament tendent a satisfer els seus compromisos i les condicions de l'atorgament, la minoració o, si és el cas, el reintegrament es calcularà proporcionalment a la part del projecte que no complix els fins, que no s'ha executat o que no s'ha justificat.   
3. En aplicació de l'article 23 del Decret 118/2022, de 5 d'agost, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions, serà també causa de reintegrament l'incompliment de la normativa ambiental i social, dels compromisos assumits per la persona beneficiària i dels compromisos establits, referits en els apartats primer i segon de l'article 21 del decret. Així mateix, seran causa de reintegrament o de pèrdua de dret al cobrament els incompliments previstos en els apartats 2 a 4 de l'esmentat article 23 del Decret 118/2022.  
  
4. Es delega en la direcció general amb competències en matèria d'emprenedoria la resolució per la qual s'acorde la minoració, la revocació o el reintegrament de les ajudes, que haurà d'ajustar-se a les previsions incloses en la Llei general de subvencions, el seu reglament de desplegament i en l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
  
CAPÍTOL II  
Justificació i control  
  
Article 23. Termini i forma de justificació de les ajudes   
1. Els beneficiaris hauran de justificar davant de l'òrgan concedent el compliment de les condicions imposades i la consecució dels resultats previstos, amb caràcter general, fins al 31 d'octubre de cada exercici llevat que, per circumstàncies concurrents, es fixen terminis diferents en les convocatòries respectives o en les resolucions de concessió.  
  
2. La documentació justificativa que cal presentar en este termini, i sense perjudici que les convocatòries la puguen concretar, serà:  
a) Formulari de presentació de justificació.  
b) Una memòria d'actuació que arreplegue el detall de les activitats realitzades i dels resultats obtinguts, que justifique el compliment de les condicions imposades en la concessió de la subvenció i que adjunte tota documentació il·lustrativa de l'activitat que es considere oportuna.  
  
c) Taula de costos realitzats i efectivament pagats amb motiu del projecte subvencionat, que es considerarà com a compte justificatiu, i que haurà d'estar firmat electrònicament pel beneficiari i, si és el cas, per l'empresa auditora de comptes.  
d) Model normalitzat de l'informe d'empresa auditora de comptes, degudament formalitzat en tots els apartats i firmat electrònicament per esta empresa.  
e) En cas que el beneficiari denegue expressament l'autorització a l'Administració perquè obtinga de manera directa, a través de certificats electrònics, l'acreditació del compliment d'obligacions tributàries i davant de la Seguretat Social, haurà d'aportar, a més, els certificats acreditatius del compliment d'estes obligacions.  
  
f) Així com qualsevol altra documentació que, si és el cas, s'establisca en la convocatòria.  
3. No obstant el que s'indica en l'apartat anterior, en les convocatòries respectives es podrà establir que les subvencions concedides per imports reduïts que no superen una quantia determinada, el compte justificatiu es puga efectuar, optativament, mitjançant l'aportació d'un informe d'auditor, o, segons es preveja en la convocatòria, mitjançant un compte justificatiu amb l'aportació de justificants de despesa i pagament o mitjançant el compte justificatiu simplificat. Les convocatòries respectives establiran la documentació que cal presentar en estos últims casos.  
4. La direcció general amb competències en matèria d'emprenedoria podrà requerir la informació addicional que, en cada cas, considere necessària per a acreditar el compliment de les condicions imposades en la concessió de la subvenció.   
5. Les convocatòries respectives podran preveure la possibilitat que l'òrgan concedent autoritze una pròrroga dels terminis de realització i/o justificació quan el projecte o l'activitat subvencionada no puga realitzar-se o justificar-se en el termini previst, per causes degudament justificades previstes.  
6. En els casos en què el beneficiari estiga obligat a auditar els comptes anuals a través d'un auditor sotmés a la Llei 22/2015, de 20 de juliol, d'auditoria de comptes, la revisió del compte justificatiu la durà a terme el mateix auditor. En el cas que la persona beneficiària no estiga obligada a auditar els seus comptes anuals, la designació de l'empresa auditora serà responsabilitat seua.  
7. L'empresa auditora de comptes que duga a terme la revisió del compte justificatiu s'ajustarà al que disposa l'Orde EHA/1434/2007, de 17 de maig, per la qual s'aprova la norma d'actuació dels auditors de comptes en la realització dels treballs de revisió de comptes justificatius de subvencions, en l'àmbit del sector públic estatal, previstos en l'article 74 del Reglament de la Llei 38/2003, de 17 de novembre, general de subvencions.  
L'auditor ha d'estar inscrit com a exercent en el Registre oficial d'auditors de comptes dependent de l'Institut de Comptabilitat i Auditoria de Comptes.  
L'empresa auditora emetrà un informe d'acord amb el model normalitzat, en el qual detallarà les comprovacions realitzades i farà constar tots els fets o les excepcions que puguen suposar un incompliment per part de les beneficiàries de la normativa aplicable o de les condicions imposades per a la percepció de la subvenció, i haurà de proporcionar la informació amb suficient detall i precisió perquè l'òrgan gestor puga concloure sobre esta qüestió. Este informe haurà de contindre els aspectes i l'estructura establits en el model normalitzat, i haurà de manifestar-se almenys sobre la comprovació dels aspectes que este indique.  
  
Una vegada finalitzat el seu treball, l'empresa auditora sol·licitarà una carta, firmada per la persona que haja subscrit el compte justificatiu, en la qual s'haurà d'indicar que se l'ha informat sobre totes les circumstàncies que puguen afectar la correcta percepció, aplicació i justificació de la subvenció. També s'hi inclouran les manifestacions que siguen rellevants i que servisquen d'evidència addicional sobre els procediments realitzats.  
Els beneficiaris estan obligats a posar a la disposició de l'empresa auditora tots els llibres, els registres i els documents que se li sol·liciten per a revisar-los, així com a conservar-los per a les actuacions de comprovació i control que preveja la legislació vigent. Si és el cas, hauran de confeccionar i facilitar-li la declaració que continga una relació detallada d'altres subvencions, ajudes, ingressos o recursos que hagen finançat l'activitat subvencionada, amb la indicació de l'import, la procedència i l'aplicació.  
  
Article 24. Pagament de l'ajuda i règim de pagaments anticipats  
1. El pagament de l'ajuda es farà d'acord amb el que es disposa per a cada tipus d'ajudes i conformement al que es disposa en la Llei general de subvencions i en les següents disposicions generals.  
2. El pagament de la subvenció es farà amb una justificació prèvia de la realització de l'activitat o el projecte per al qual s'haja concedit i després de comprovar el que haja aportat l'òrgan instructor de la documentació justificativa.  
3. No obstant això, no podrà fer-se el pagament de l'ajuda mentres la persona beneficiària no estiga al corrent en el compliment de les obligacions tributàries i davant de la Seguretat Social, fet que caldrà verificar, o tinga la condició de subjecte deutor per resolució de procedència de reintegrament. Sense perjuí d'això, podrà fer-se el pagament de la subvenció des del moment que l'òrgan competent de l'Administració de la Generalitat haja notificat a la persona deutora del reintegrament l'inici de l'expedient de compensació de deutes corresponent, amb vista a la seua extinció completa.  
4. En el cas que l'import justificat siga inferior a la despesa que s'ha de justificar per a la qual s'ha concedit la subvenció, este es minorarà en la quantia corresponent, i el beneficiari, si és el cas, haurà de reintegrar les quantitats corresponents i els interessos de demora des del moment del pagament de la subvenció.  
5. Sense perjuí del que preveuen els apartats anteriors, les convocatòries podran establir la realització de pagaments anticipats de l'ajuda, com els lliuraments de fons amb caràcter previ a la justificació, d'acord amb les condicions establides en la Llei 1/2015, de 6 de febrer, d'hisenda pública, del sector públic instrumental i de subvencions, o, si és el cas, les lleis de pressupostos de la Generalitat per a cada exercici a què s'aplica la convocatòria. Quan les entitats beneficiàries hagen d'aportar garanties per al pagament anticipat de les ajudes, segons el que establixen les convocatòries respectives, la garantia consistirà en un aval bancari per un import del 100 % de la quantitat anticipada.  
  
  
Article 25. Control i verificació  
1. Tant els beneficiaris com els tercers relacionats amb l'objecte de la subvenció hauran de sotmetre's a les actuacions de comprovació, verificació i control financer de l'activitat subvencionada efectuades en qualsevol moment per la Generalitat, i facilitar en tot moment tota la informació que se sol·licite en l'exercici d'estes actuacions i, especialment, posar a la disposició la totalitat de documents necessaris per a una pista d'auditoria adequada. Depenent de les verificacions efectuades, la subvenció podrà ser objecte de minoració o revocació.  
  
2. La comprovació administrativa de la justificació documental de la subvenció concedida es realitzarà mitjançant la revisió de la documentació que a este efecte s'ha establit en estes bases com d'aportació preceptiva per la persona beneficiària per al pagament de l'ajuda.  
  
La falsedat d'alguna de les declaracions responsables donarà lloc al reintegrament de les quantitats percebudes, amb els interessos corresponents, independentment de les sancions que, si és el cas, resulten exigibles.  
3. La comprovació material de la realització efectiva de l'activitat o el projecte es durà a terme en els termes establits en el pla de control que s'elaborarà a este efecte en els termes de l'article 169.3 de la Llei 1/2015, de 6 de febrer, de la Generalitat.  
Per a la comprovació material de la realització efectiva de l'activitat, s'utilitzarà algun dels següents tipus de control: administratius, sobre el terreny, a posteriori i/o de qualitat.  
  
Article 26. Règim sancionador  
L'incompliment de qualsevol de les obligacions establides en estes bases o en les convocatòries respectives serà causa de l'exigència de les responsabilitats o les sancions corresponents segons la legislació vigent i, especialment, les previstes en el títol IV de la Llei 38/2003, de 17 de novembre, general de subvencions, i en el capítol IV del títol X de la Llei 1/2015, de 6 de febrer, de la Generalitat, i, amb caràcter procedimental, en el títol IV de la Llei 39/2015, d'1 d'octubre. Podrà donar lloc, a més, si és el cas, a la minoració o la revocació de la subvenció concedida i, si és el cas, a l'inici de l'expedient de reintegrament, amb els interessos generats des de la data de pagament efectiu de la subvenció.  
  
Article 27. Incidència pressupostària  
L'execució d'esta orde no comporta increment de la despesa pública més enllà dels crèdits consignats a este efecte en els pressupostos anuals de la Generalitat, dins del corresponent programa i línia pressupostària, per a finançar les seues convocatòries corresponents.  
  
Article 28. Tractament de dades de caràcter personal  
1. La gestió de les subvencions previstes en estes bases comporta el tractament de dades de caràcter personal, i hauran de complir-se les mesures i les garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.   
  
2. En el disseny dels formularis de sol·licitud i aportació documental i en les publicacions (en diaris oficials, portal de transparència, etc.) i altres actes administratius hauran de tindre's en compte els principis de protecció de dades. En concret, les dades personals seran adequades, pertinents i limitades al que siga necessari en relació amb els fins per als quals es tracten.   
3. En les convocatòries s'haurà d'incloure la informació que ha de facilitar-se a les persones interessades en relació amb les seues dades de caràcter personal, de conformitat amb el que preveuen els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre.   
4. En tota la gestió de les subvencions s'haurà de garantir una seguretat adequada de les dades personals, incloent-hi la protecció contra el tractament no autoritzat o il·lícit i contra la pèrdua, la destrucció o el dany accidental, mitjançant l'aplicació de mesures tècniques o organitzatives apropiades per a aconseguir la integritat i la confidencialitat de les dades.  
  
  
DISPOSICIONS FINALS  
  
Primera. Instruccions  
Es faculta la direcció general amb competències en matèria d'emprenedoria per a dictar les instruccions que siguen necessàries per a l'execució i l'aplicació de la present orde i de les convocatòries corresponents.  
  
Segona. Entrada en vigor  
Esta orde entrarà en vigor l'endemà de ser publicada en el Diari Oficial de la Generalitat Valenciana.   
  
València, 29 de febrer de 2024.- La consellera d'Innovació, Indústria, Comerç i Turisme: Nuria Montes De Diego